หุ้นเอเชียลบทั้งกระดาน-ดาวโจนส์ปิดร่วง ผิดหวังเฟดไร้มาตรการกระตุ้นศก.เพิ่ม
หุ้นเอเชียลบทั้งกระดาน-ดาวโจนส์ปิดร่วง ผิดหวังเฟดไร้มาตรการกระตุ้นศก.เพิ่ม
หุ้นเอเชียลบทั้งกระดาน-ดาวโจนส์ปิดร่วง ผิดหวังเฟดไร้มาตรการกระตุ้นศก.เพิ่ม
28 ม.ค. 2564

ผู้สื่อข่าวรายงานว่า ตลาดหุ้นเอเชียเปิดลบในวันนี้ ตามทิศทางดัชนีดาวโจนส์ตลาดหุ้นนิวยอร์กปิดร่วงลงกว่า 600 จุดเมื่อคืนนี้ (27 ม.ค.) ทำสถิติดิ่งลงในวันเดียวที่รุนแรงที่สุดในรอบ 3 เดือน เนื่องจากนักลงทุนผิดหวังที่ธนาคารกลางสหรัฐ (เฟด) ไม่ได้ประกาศมาตรการใหม่ๆในการกระตุ้นเศรษฐกิจ แม้เฟดมีความกังวลเกี่ยวกับแนวโน้มเศรษฐกิจซึ่งได้รับผลกระทบอย่างหนักจากการแพร่ระบาดของโควิด-19 ก็ตาม
ดัชนี SSE Composite ตลาดหุ้นจีนเปิดวันนี้ที่ 3,534.67 จุด ลดลง 38.67 จุด หรือ -1.08% ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,169.27 จุด ลดลง 465.94 จุด หรือ -1.63% และดัชนี HSI ตลาดหุ้นฮ่องกงเปิดวันนี้ที่ 28,914.85 จุด ลดลง 382.68 จุด หรือ -1.30%
ทั้งนี้คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติคงอัตราดอกเบี้ยระยะสั้นที่ระดับ 0.00-0.25% ในการประชุมเมื่อวานนี้ พร้อมระบุว่าจะยังคงซื้อพันธบัตรตามมาตรการผ่อนคลายเชิงปริมาณ (QE) วงเงินรวม 1.2 แสนล้านดอลลาร์/เดือน โดยเฟดจะซื้อพันธบัตรรัฐบาลสหรัฐวงเงิน 8 หมื่นล้านดอลลาร์/เดือน และซื้อตราสารหนี้ที่มีสินเชื่อที่อยู่อาศัยเป็นหลักประกันการจำนอง (MBS) ในวงเงิน 4 หมื่นล้านดอลลาร์/เดือน
โดยนักลงทุนผิดหวังที่เฟดไม่ได้ประกาศมาตรการใหม่ๆในการกระตุ้นเศรษฐกิจ และไม่มีการเปลี่ยนแปลงวงเงินในโครงการเข้าซื้อพันธบัตร แม้ว่าเฟดได้แสดงความกังวลว่า การแพร่ระบาดของไวรัสโควิด-19 กำลังส่งผลกระทบต่อกิจกรรมทางเศรษฐกิจทั่วสหรัฐและทั่วโลก อีกทั้งทำให้การฟื้นตัวของเศรษฐกิจและการจ้างงานชะลอตัวลงในช่วงหลายเดือนที่ผ่านมา โดยเฟดยังระบุด้วยว่า แนวโน้มเศรษฐกิจจะขึ้นอยู่กับสถานการณ์การแพร่ระบาดของไวรัสโควิด-19 และพัฒนาการของวัคซีนต้านโควิด-19
 
 